बिहार के एगो युवक अपना पत्नी के पहिले धारदार हथियार से गरदन रेतलस अवुरी बाद में फांसी के फंदा से लटका देलस। हैरानी के बात बा कि गरदन रेतला अवुरी फांसी प लटकावला के बादो जब महिला के मौत ना भईल त आरोपी घर में गड़हा खोन के उनुका के जिअते गाड़ देलस।
मिलल जानकारी के मुताबिक दिल्ली के सराय रोहिल्ला इलाका में रहेवाली सविता देवी (32 साल) के उनुकर पति रोहित मंगलवार के सबेरे साढ़े 10 के करीब बेदर्दी से हत्या क देले अवुरी घर छोड़ के भाग गईले।
बिहार के पटना निवासी रोहित अवुरी सविता के बिआह करीब 12-13 साल पहिले भईल रहे अवुरी पछिला कुछ दिन से पति-पत्नी के बीच अनबन रहत रहे। रोहित के शंका रहे कि उनुका पत्नी के एगो युवक संगे नाजायज संबंध बाटे।
मंगलवार के सांझ चार बजे के आसपास बिहार भागे के तैयारी करत रोहित के दिल्ली पुलिस आनंद पर्वत इलाका से गिरफ्तार क लेलस। गिरफ्तारी के बाद आरोपी बतवलस कि ओकरा पत्नी के एगो युवक संगे अवैध संबंध रहे अवुरी एकरे चलते उ ओकर हत्या क देलस।
दस साल अवुरी आठ साल उमर के दु बेटा के पिता रोहित (36 साल) पुलिस के बतवले कि उनुका पत्नी के एगो युवक संगे अवैध संबंध रहे अवुरी सोमवार के रात एही बात प दुनो लोग के बीच झगड़ा भईल रहे।
रोहित के मुताबिक उ सविता के बहुत समझावे के कोशिश कईले अवुरी दुनो संतान प ध्यान देवे के बात क़हत अवैध संबंध के खतम करे के कहले। एही बात प दुनो लोग के बीच झगड़ा बढ़ गईल अवुरी रोहित हत्या करे के फैसला क लेले।
हत्या के योजना के तहत मंगलवार के सबेरे रोहित अपना दुनो बेटा के अपना बहिन के घरे (ओखला, दिल्ली) पहुंचा देले अवुरी दिन के साढ़े 10 बजे सविता के गरदन चाकू से काट देले। लेकिन गरदन प भारी घाव के बावजूद सविता के सांस चलत रहे त रोहित दुपट्टा के फंदा बनाके सविता के फांसी प लटका देले।
ए सभके बावजूद जब सविता के मौत ना भईल त रोहित घर में गड़हा खोनले अवुरी सविता के ए गड़हा में जीअते गाड़ के बिहार भागे के तैयारी क लेले।
बतावल जाता कि ए बारे में पुलिस के सूचना रोहित के पड़ोसी शत्रुघ्न सिंह यादव नाम के एगो चाय बेचे वाला आदमी देलस। पड़ोसी के मुताबिक सविता सबेरे साढ़े पांच बजे जागत रहली अवुरी दुनो बेटा के स्कूल भेजला के बाद बाकी काम करत रहली। लेकिन मंगलवार के जब घर के दरवाजा दिन के 12 बजे तक ना खुलल त उनुका हैरानी भईल।
कवनो अनहोनी के आशंका में शत्रुघ्न जब दरवाजा के फांक में से घर के भीतरी झांक के देखले त फर्श ऊबड़-खाबड़ अवुरी माटी में दबल गोड़ के अंगूठा लऊकल। उ ए बात के जानकारी आस-पड़ोस के बाकी लोग के देले, जेकरा बाद पुलिस के सूचना दिहल गईल।
सूचना मिलला के बाद मौका प पहुंचल पुलिस टीम जब घर के दरवाजा तुरलस त माटी में दबावल सविता के लाश बरामद भईल। लाश मिलते दिल्ली पुलिस आसपास के इलाका में अलर्ट जारी कईलस अवुरी बिहार भागे के तैयारी करत रोहित के आनंद पर्वत इलाका से गिरफ्तार क लिहल गईल।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva